CELEX: 32006R0592
Language: hu
Date: 2006-04-12 00:00:00
Title: A Bizottság 592/2006/EK rendelete ( 2006. április 12. ) a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK tanácsi rendelet II. mellékletének módosításáról

13.4.2006   
            
            
               HU
            
            
               Az Európai Unió Hivatalos Lapja
            
            
               L 104/13
            
         
      A BIZOTTSÁG 592/2006/EK RENDELETE
   
   (2006. április 12.)
   a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK tanácsi rendelet II. mellékletének módosításáról
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre (1) és különösen annak 13. cikke második francia bekezdésére,
   mivel:
   
               (1)
            
            
               A mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK tanácsi rendelet I., II. és VI. mellékletének módosításáról, valamint a rézvegyületek felhasználásával kapcsolatos információk továbbítására vonatkozó részletes szabályok megállapításáról szóló, 2002. március 15-i 473/2002/EK bizottsági rendelet (2) négy évvel meghosszabbította a komposztált vagy fermentált háztartási hulladék felhasználásának engedélyezését az ökológiai gazdálkodásban számos feltétel alkalmazása mellett, e feltételeknek az ezen időszak lejártát követő esetleges felülvizsgálatától függően egy, a háztartási hulladékra vonatkozó lehetséges új közösségi szabályozás fényében.
            
         
               (2)
            
            
               2006. március 31-én lejár a négyéves időszak és még nem jött létre új közösségi szabályozás a háztartási hulladék felhasználásáról. Következésképpen helyénvaló fenntartani az ökológiai gazdálkodásban a komposztált vagy fermentált háztartási hulladék felhasználásának engedélyezését a jelenlegi feltételek mellett, de további időbeli korlátozás nélkül.
            
         
               (3)
            
            
               A 2092/91/EGK rendelet II. mellékletét tehát ennek megfelelően módosítani kell.
            
         
               (4)
            
            
               Az e rendeletben előírt intézkedések összhangban vannak a 2092/91/EGK rendelet 14. cikke által létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A 2092/91/EGK rendelet II. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.
   Ezt a rendeletet 2006. április 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2006. április 12-én.
      
         
            a Bizottság részéről
         
         Mariann FISCHER BOEL
         
         
            a Bizottság tagja
         
      
   
   
      (1)  HL L 198., 1991.7.22., 1. o. A legutóbb az 1916/2005/EK bizottsági rendelettel (HL L 307., 2005.11.25., 10. o.) módosított rendelet.
   
      (2)  HL L 75., 2002.3.16., 21. o. A legutóbb a 746/2004/EK rendelettel (HL L 122., 2004.4.26., 10. o.) módosított rendelet.
   
      MELLÉKLET
      A 2092/91/EGK rendelet II. melléklete A. részének („A trágyázáshoz és a talajjavításhoz használt termékek”) táblázatában a „Komposztált vagy fermentált háztartási hulladék” bejegyzés esetében a „csak a 2006. március 31-ig” mondatot el kell hagyni.